SA sit met gevolge van ondeurdagte strategie | Netwerk24
SA sit met gevolge van ondeurdagte strategie
Deur D.C. Coetzee, Brackenfell 16 April 2019 00:01
Dawie (13.03) moet verder gaan soek na waar “die geweld uit die lug geval het” – die ANC-strategie (70’s en 80’s) om die land “onregeerbaar” te maak.
Toentertyd het Buthelezi gewaarsku: “If you make a country ungovernable for one generation, you make it ungov­ernable for any future generation.”
Die argument was: “Maar die wit mense wil nie onderhandel nie!” – sonder om te erken dat die “bevrydingsbewegings” se eis van “one man one vote” ononderhandelbaar was! Hulle het toe uiteindelik die “vote” gekry – en nou herhaal die geskiedenis hom.
Die verklaring is eenvoudig: Gewelddadige revolusies lewer nie die beloofde resultate nie, want dit los nie die grondliggende probleme op nie. Daarom: “Die kinders van die revolusie vreet hul vaders op” is meestal die uitkoms. Mense se inherente selfsug en gesoek na skynbaar pynlose kitsoplossings, maak die massas ryp vir slagspreuke wat vir die “vyand” pyn be­lowe en vir hulself voorspoed.
Die onhaalbare beloftes van die ANC (gratis skole, huise, elektrisiteit) het gelei tot ontnugtering: die gesogte “vote” en “democracy” bring op sigself geen oplossing vir die eksistensiële probleme van die massas nie. Dis bloot een van die aspekte van ’n hele “pakket”. Ons is dus terug na wat in die 70’s en 80’s gewerk het om “democracy” te kry – sonder om die kernvraag te beantwoord: “En wat daarna?”
Meer oor: My Stem | Geweld